
A jelenléti ív a jegyzőkönyv mellékletét képezi.
Gergely Zoltán polgármester: Üdvözli a jelenlévőket és a televíziónézőket, és megnyitja a 2013. december 12-ei soros képviselő-testületi ülést. Megállapítja, hogy a Képviselő-testület 7 fő jelenlévővel határozatképes. Csomor János és Gergely Béláné képviselők jelezték távollétüket. Jegyzőkönyvvezetőnek Szabó Gábornét javasolja, akinek személyével a Képviselő-testület tagjai egyhangúlag egyetértenek.
Napirendi pontoknak a meghívóban szereplőket javasolja, melyek a következők:
1./ Beszámoló a két ülés között végzett munkáról




2./ Beszámoló a Polgármesteri Hivatal 2013. évi munkájáról

3./ A Képviselő-testület 2014. évi munkatervének elfogadása





4./ A 3/2013. (II.15.) önkormányzati rendelet módosítása (költségvetés)




5./ A 4/2007. (III.30.) önkormányzati rendelet módosítása (SZMSZ)




6./ A szociális igazgatásról és szociális ellátásokról szóló 7/2006. (III.31.) rendelet módosítása

7./ A gyermekek védelméről szóló 14/2003. (VI.26.) rendelet módosítása

8./ A köztemetőről és temetkezésről szóló 4/2006. (II.10.) rendelet módosítása



9./ A helyi hulladékgazdálkodási tervezésről szóló 17/2004. (VI.27.) önkormányzati rendelet    

     hatályon kívül helyezése

10./ JTT záró beszámoló jóváhagyása





11./ JTT volt tagönkormányzatai tulajdonközösségének megszüntetése




12./ Döntés villamos energia beszerzéssel kapcsolatos közbeszerzési eljárás fajtájáról
13./ Döntés a gréder beszerzéssel kapcsolatos közbeszerzési eljárás fajtájáról



14./ „Jászság Egészségéért” Alapítvány alapító okirata módosításának jóváhagyása


15./ Gyöngyösi Városi Televízió támogatása




16./ Jászárokszállási Szentháromság Római Katolikus Plébánia támogatása (rajzpályázat)


17./ Déryné Vegyeskar Közhasznú Egyesület támogatása





18./ Gergely Zoltán polgármester jutalmának megállapítása





19./ Oktatási, Sport és Ügyrendi Bizottság beszámolója átruházott  


hatáskörben hozott  döntésről (Petőfi Művelődési Ház SZMSZ)   
Megállapítja, hogy a Képviselő-testület 7 igen szavazattal, ellenszavazat és tartózkodás nélkül egyhangúan elfogadta a napirendeket és megalkotta az alábbi határozatot:
201/2013. (XII.12.) határozat:
/Napirend elfogadásáról /

Jászárokszállás Város Önkormányzatának Képviselő-testülete a 2013. december 12-ei soros testületi ülésének napirendi pontjait lfogadta.
Interpellációk
Gergely Zoltán polgármester: Megnyitja az interpellációs időszakot. Érdeklődik, hogy érkezett-e írásbeli interpelláció.
Dr. Gábris Emese jegyző: Tájékoztat, hogy írásbeli interpelláció nem érkezett.
Gergely Zoltán polgármester: Szóbeli interpellációs kérdések föltételére ad lehetőséget.
Gergely Zoltán polgármester: Megadja a szót Dr. Olajos Gyula képviselőnek. 
Dr. Olajos Gyula képviselő: Két balesetveszélyes helyet emel ki a városban. Egyik ilyen hely a Katona József utcát és a Kisfaludy utcát összekötő szakasz, ahol sajnos nagy sebességgel közlekednek a gépjárművek, ami többek között veszélyezteti a védőnőkhöz érkező anyukákat és gyermekeiket, illetve a többi gyalogost is. Javasolja a probléma valamilyen módú megoldását, akár forgalomkorlátozó tábla vagy fekvőrendőr kihelyezésével. Másik balesetveszélyes hely a volt CBA területe, ahol nagyon sok gyalogos lerövidíti az útvonalát. A járólap viszont nem került felszedésre az üzlet leégése után, és a fagy beálltával síkossá vált a terület, ami nagyon veszélyes. Javasolja az újbóli kapcsolatfelvételt a CBA vezetésével a probléma megszüntetése végett. Több internetes fórumon az a téves hír terjed, hogy a városnak a piacfelújítás kapcsán kifizetetlen számlái vannak több alvállalkozóval szemben. Kéri a polgármestert, hogy tájékoztassa a lakosságot, hogy a városnak ténylegesen van-e bármilyen lejárt számlája, amely nem került kifizetésre. 
Gergely Zoltán polgármester: Megadja a szót Kovácsné Tősér Zsuzsanna képviselőnek. 

Kovácsné Tősér Zsuzsanna képviselő: Állampolgári bejelentés kapcsán jutott el hozzá a hír a Blaha L. utca balesetveszélyességéről. A Coop áruházba szállító kamionok tolatása nagyon balesetveszélyes, illetve a szűk utcán közlekedve teljesen tönkreteszik azt súlyuknál fogva. Javasolja a Coop áruház újbóli megkeresését ez ügyben, hogy újra nyissák meg a másik utcára nyíló kapujukat az áruszállító teherautóiknak. Javasolja a teherautók kitiltását vagy a probléma más módon történő megoldását. Az utcában található Inviteles kábelakna is helyreállításra szorul, kéri a szolgáltató felszólítását ez ügyben.
Gergely Zoltán polgármester: Válaszában elmondja, hogy a Katona József utcát és a Kisfaludy utcát összekötő szakasz esetében az egyik megoldás a szakasz sétálóutcává való nyilvánítása lehetne. Azonban meg kell vizsgálni, hogy ennek megtétele milyen hatással lenne az ott lakókra, illetve a mentőállomásra, ami sokat használja vonuláskor ezt a szakaszt. A CBA részére a meglévő balesetveszélyes állapotok rendezésére irányuló felszólítás kiküldésre kerül. Az interneten terjedő hírek rosszhiszeműek, nem igazak, ugyanis az Önkormányzatnak nincs kifizetetlen számlája. Minden kötelezettséget időre teljesített. Az említett alvállalkozóval nem is volt szerződéses kapcsolatban. Kéri, hogy az ilyen jellegű írásokat mindenki kritikával olvassa. A Blaha Lujza utcában forgalomtechnikailag csak a jelen állapot engedélyezhető. Korábban, amíg a Coop áruház használta a hátsó kapuját, nem volt probléma. Felszólítás kerül kiküldésre. Kérik a rendőrség segítségét az ügyben, hogy ellenőrizzék az itt közlekedő nagy autókat. Ne törjék össze az utca járdáját arra felhajtva. Az Invitellel jó a kapcsolat, jelzésre kerül feléjük a probléma. 
Megállapítja, hogy nincs több hozzászólás, ezért lezárja az interpellációs időszakot. Megállapítja, hogy az interpelláló képviselők elfogadták a választ. Szavazásra teszi fel az interpellációkra adott válaszokat. Megállapítja, hogy a Képviselő-testület egyhangúlag, 7 igen szavazattal, ellenvélemény és tartózkodás nélkül elfogadta az interpellációs válaszokat. 

202/2013. (XII. 12.) határozat:

/Interpellációkra adott válaszokról/

Jászárokszállás Város Önkormányzatának Képviselő-testülete az interpellációkra adott válaszokat elfogadta. 
1. napirend: Beszámoló a két ülés között végzett munkáról
Gergely Zoltán polgármester: Ismerteti a 2013. november 22. és a 2013. december 6. között eltelt időszakban végzett munkájáról szóló beszámoló fontosabb pontjait.
A két ülés között végzett munkáról szóló beszámoló a jegyzőkönyv mellékletét képezi.

Gergely Zoltán polgármester: Hozzászólás, észrevétel nincs. Szavazásra bocsájtja a beszámolót. Megállapítja, hogy a Képviselő-testület egyhangúlag 7 igen szavazattal, ellenszavazat és tartózkodás nélkül elfogadta a két ülés között végzett munkáról szóló beszámolót és megalkotta az alábbi határozatot:
203/2013. (XII.12.) határozat:
/Beszámoló a két ülés között végzett munkáról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót elfogadta.

2. napirend: Beszámoló a Polgármesteri Hivatal 2013. évi munkájáról
Gergely Zoltán polgármester: Átadja a szót dr. Szabó Andrea aljegyzőnek.
dr. Szabó Andrea aljegyző: 2013. január 1-től megalakításra kerültek a Járási Hivatalok, így a jegyzői hatáskörben lévő ügyek közül jó néhány ügycsoport és 8 dolgozó átkerült a Jászberényi Járáshoz. A megváltozott jogszabályi környezet alapján és az új feladatoknak és szemléletnek megfelelően kell meghatározni a köztisztviselőkkel szembeni elvárásokat. A Polgármesteri Hivatal tárgyi feltételrendszeréről elmondható, hogy megszépültek a Hivatal irodái, idén nyáron a homlokzata, valamint a műszaki és a központi irattár, ahol azt követően zajlott az iratrendezés, -selejtezés is. November 15-vel bezárólag mindösszesen 18. 662 ügyirat keletkezett.
A beszámolóban részletesen szólnak mindhárom Iroda munkájáról. 2014. évben előre látható nagyobb feladatok az országgyűlési, az európai parlamenti, valamint a helyhatósági választás zökkenőmentes lebonyolítása. 2013. év második felében már megkezdődtek a 2014. évi országgyűlési képviselő-választás előkészületei. Májusban megtörtént a szavazókörök átalakítása: a korábbi 7 szavazókör helyett 5 szavazókör került kialakításra.  A 2010. évi választásokhoz képest eltérés, hogy a választási feladatokat nem az okmányirodai gépeken, hanem az anyakönyvi számítógépes rendszeren kell majd elvégezni. A Helyi Választási Irodát a Jegyző Asszony megalakította 15 fővel. A Polgármesteri Hivatal minden dolgozója igyekszik feladatát ügyfélbarát módon végezni, a hatályos jogszabályokat betartani, jól alkalmazni. A Hivatal dolgozóival szemben írásbeli panasz nem érkezett.
Gergely Zoltán polgármester: Megköszöni a beszámolót, átadja a szót Csőke Istvánnak, az Oktatási, Sport és Ügyrendi Bizottság tagjának. 
Csőke István Oktatási, Sport és Ügyrendi Bizottság tagja: Az Oktatási, Sport és Ügyrendi Bizottság megtárgyalta a határozati javaslatot és egyhangúan a Képviselő-testületnek elfogadásra javasolja.

Drapos Béláné alpolgármester: Összességében úgy ítéli meg, hogy terjedelmében nagy és tartalmában egy igen színvonalas beszámolót ismerhetett meg. Elismerőleg szól a köztisztviselők sokszor nehéz munkájáról. Számos lakossági visszajelzés alapján megállapítja, hogy a lakosok is elégedettek a Hivatal dolgozóinak munkájával, írásbeli panasz nem érkezett. Javasolja, hogy a polgármester úrnak, hogy a Képviselő-testület nevében ezt a kitartó munkát köszönje meg a dolgozóknak.
Gergely Zoltán polgármester: További hozzászólás, észrevétel nincs. Szavazásra bocsájtja a beszámolót. Megállapítja, hogy a Képviselő-testület egyhangúlag, 7 igen szavazattal, ellenszavazat és tartózkodás nélkül elfogadta a Polgármesteri Hivatal 2013. évi munkájáról szóló beszámolót és megalkotta az alábbi határozatot:

204/2013. (XII.12.) határozat:

/A Polgármesteri Hivatal 2013. évi munkájáról, a törvényesség helyzetéről szóló beszámoló elfogadásáról/

Jászárokszállás Város Önkormányzatának Képviselő-testülete a Polgármesteri Hivatal 2013. évi munkájáról, a törvényesség helyzetéről szóló beszámolót elfogadja és egyidejűleg köszönetét fejezi ki a Hivatal dolgozóinak az egész éves munkájukért.

3. napirend: A Képviselő-testület 2014. évi munkatervének elfogadása


Gergely Zoltán polgármester: Minden év decemberében kerül sor a Képviselő-testület következő évi munkatervének elfogadására. A törvényi előírás nem változott. Évente minimum 6 ülést kell tartani, de 8 ülés lett tervezve 2014-re. Természetesen az év közbeni feladatok tekintetében több soron kívüli ülés is lesz. A következő már januárban meg is valósul a rendezési tervvel kapcsolatosan. Az Ipari Park egyik cége fejleszteni akar, ezért van szükség a rendezési terv módosítására.
Csőke István Oktatási, Sport és Ügyrendi Bizottság tagja: A korábbi évekhez hasonlóan kerülnek megtervezésre a testületi ülések. Az Oktatási, Sport és Ügyrendi Bizottság megtárgyalta a határozati javaslatot és egyhangúan a Képviselő-testületnek elfogadásra javasolja.

Gergely Zoltán polgármester: Hozzászólás, észrevétel nincs. Szavazásra bocsájtja a beszámolót. Megállapítja, hogy a Képviselő-testület egyhangúlag, 7 igen szavazattal, ellenszavazat és tartózkodás nélkül elfogadta a Képviselő-testülete 2014. évi munkatervét és megalkotta az alábbi határozatot:

205/2013. (XII.12.) határozat:

/Jászárokszállás Város Önkormányzata Képviselő-testülete 2014. évi munkatervének elfogadásáról/

Jászárokszállás Város Önkormányzatának Képviselő-testülete a 2014. évi munkatervét megtárgyalta és a határozat melléklete szerint elfogadja. 

Felelős: polgármester, jegyző

Határidő: folyamatosan.
4. napirend: A 3/2013. (II.15.) önkormányzati rendelet módosítása (költségvetés)

Gergely Zoltán polgármester: Erre a módosításra minden év decemberében kerül sor, hogy az év közbeni pénzügyi történések rendezésre, átvezetésre kerüljenek. Az eredeti költségvetésben az Önkormányzat minden területén 5%-os bértartalék volt betervezve. Ahol nincs meg a 8%os bértartalék, ott a költségvetési tartalékból egészítik ki. Ennek köszönhetően minden önkormányzati dolgozónak 13. havi bért terveznek kifizetni, hiszen köztudott hogy a közalkalmazottak és köztisztviselők már 6 éve nem kaptak béremelést. A kifizetés differenciáltan történik, azoknál a dolgozóknál, akiknek a központi béremelés fedezte évközben a 13 havi összeget, azok ebből nem részesednek. Az óvónők részére már megtörtént egy jelentős központi bérrendezés, illetve a védőnőknél is. 
Csőke István Oktatási, Sport és Ügyrendi Bizottság tagja: Az Oktatási, Sport és Ügyrendi Bizottság megtárgyalta a rendelettervezetet, a módosításokat indokoltnak találja és egyhangúan a Képviselő-testületnek elfogadásra javasolja.

Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta a rendelettervezetet és egyhangúan elfogadta, a Képviselő-testületnek elfogadásra javasolja.

Gergely Zoltán polgármester: Megállapítja, hogy további hozzászólás nincs. Szavazásra bocsátja a rendelettervezetet. Megállapítja, hogy a Képviselő-testület egyhangúlag, 7 igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 41/2013. (XII.13.) önkormányzati rendelete az Önkormányzat 2013. évi költségvetéséről szóló 3/2013. (II.15.) rendelet módosításáról

A rendelet a jegyzőkönyv mellékletét képezi. 

5. napirend: A 4/2007. (III.30.) önkormányzati rendelet módosítása (SZMSZ)
Gergely Zoltán polgármester: Átadja a szót Dr. Gábris Emese jegyzőnek.

Dr. Gábris Emese jegyzőnek: A Jász-Nagykun-Szolnok Megyei Kormányhivatal törvényességi felhívással élt az SZMSZ-szel kapcsolatban. A törvényességi felhívásban három jogszabálysértést tárt fel. A rendelet nem tartalmazza a jegyzői és aljegyzői tisztség egyidejű betöltetlensége esetére a jegyzői feladatok ellátásának módját, így sérti a Magyarország helyi önkormányzatairól szóló törvényt. Erről a kérdésről a rendelet 1. számú melléklete, az Ügyrend rendelkezik, ezt a rendelkezést kell átemelni magába a rendeletbe. A rendelet nem szabályozza a képviselők személyes érintettségre vonatkozó bejelentési kötelezettség elmulasztásának jogkövetkezményeit. A képviselő a személyes érintettséget az adott napirendi pont tárgyalása kezdetén köteles bejelenteni. A személyes érintettség bejelentésének elmulasztása esetén a Képviselő-testület a döntését a személyes érintettség bejelentésének elmulasztásáról való tudomásszerzést követő ülésén felülvizsgálja és dönt arról, hogy a személyesen érintett képviselő részvételével hozott határozatot fenntartja-e vagy az előterjesztést újratárgyalja úgy, hogy a mulasztó képviselő az ügyben szükségessé vált új döntéshozatalban nem vehet részt. Ha a képviselő a napirendi pont tárgyalása kezdetén elmulasztja a személyes érintettsége bejelentését, a polgármester első alkalommal figyelmezteti a jogszabályi kötelezettsége jövőbeni megtartására, ismételt mulasztás esetén pedig a havi tiszteletdíját egy havi időtartamra 10%-kal csökkenteni kell. A Kormányhivatal észrevételezése szerint az SZMSZ nem tartalmazza az önkormányzati normatív határozatok kihirdetésének módját. Ezt hasonlóan a rendeltekhez beépítették a SZMSZ-be. Ezen kívül kisebb módosítások váltak szükségessé. A rendeletben a Képviselő-testület hivatalos megnevezését kell módosítani, a Magyar Köztársaság elnevezést pedig Magyarországra szükséges módosítani. A polgármester és az Egészségügyi, Szociális és Családvédelmi Bizottság átmeneti segéllyel kapcsolatos hatásköreit önkormányzati segélyre kell módosítani, a rendkívüli gyermekvédelmi támogatásra vonatkozó rendelkezést pedig hatályon kívül kell helyezni. A rendelet 3. számú mellékletét, amely a Roma Nemzetiségi Önkormányzattal kötött együttműködési megállapodást tartalmazza, javasolja hatályon kívül helyezni, ugyanis ezen megállapodást mindkét Képviselő-testület határozattal fogadja el és módosítja. 
Csőke István Oktatási, Sport és Ügyrendi Bizottság tagja: Az Oktatási, Sport és Ügyrendi Bizottság megtárgyalta a rendelettervezetet, a szükséges módosításokat indokoltnak találja, azok beépültek az SZMSZ-be, és egyhangúan a Képviselő-testületnek elfogadásra javasolja.
Csomor János képviselő megérkezett az ülésre 13 óra 40 perckor.  A Képviselő-testület létszáma 8 főre bővül.
Gergely Zoltán polgármester: Megállapítja, hogy további hozzászólás nincs. Szavazásra bocsátja a rendelettervezetet. Megállapítja, hogy a Képviselő-testület egyhangúlag, 8 igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 42/2013. (XII.13.) önkormányzati rendelete a Szervezeti és Működési Szabályzatról szóló 4/2007. (III.30.) rendelet módosításáról

A rendelet a jegyzőkönyv mellékletét képezi. 

6. napirend: A szociális igazgatásról és szociális ellátásokról szóló 
7/2006. (III.31.) rendelet módosítása
Gergely Zoltán polgármester: Átadja a szót Dr. Gábris Emese jegyzőnek.

Dr. Gábris Emese jegyzőnek: 2014. január 01-től az átmeneti segély, temetési segély és a rendkívüli gyermekvédelmi támogatás összevonásra kerül és egységesen önkormányzati segély néven szerepel, azonos szabályokkal és feltételekkel. Az önkormányzati segély részletszabályait a szociális törvény szabályozza. Az önkormányzatoknak legkésőbb 2013. december 31-ig kell megalkotniuk az ezzel kapcsolatos rendeletüket. Javasolja, hogy az önkormányzati segélyt a szociális igazgatásról és szociális ellátásokról szóló rendeletükben az átmeneti segélyhez hasonlóan szabályozzák. A temetési költségekre tekintettel megállapított önkormányzati segély szabályaira a korábbi temetési segélyhez javasolja megállapítani. 2014. január 01-től a méltányossági közgyógyellátás jegyzői hatáskörből a Képviselő-testület hatáskörébe kerül át. Tekintettel a közgyógyellátási ügyek elintézésének szoros határidőire, ami 5 és 8 nap, javasolja, hogy ezen ügyekben a polgármester járjon el átruházott hatáskörben. Ezen kívül a méltányossági közgyógyellátásra való jogosultságnál az egy főre jutó havi jövedelemhatár emelésére tesz javaslatot, amely családban élőknél és egyedül élőknél is egységesen nem haladhatja meg a nyugdíjminimum 250%-át. Ez eddig ez 220%, egyedül élőnél 230% volt. Javasolja továbbá a rendkívüli gyógyszertámogatás megszüntetését. Ez nem kötelező ellátás, kevesen veszik igénybe, ebben az évben eddig 7 kérelem érkezett, támogatást ebből 6-an kaptak és önkormányzati segély keretében is tudnak gyógyszerköltségre, gyógyászati segédeszközre támogatást kérni. Módosítani kell továbbá a rendeletet a Polgármesteri Hivatal és az APEH nevének aktualizálásával. Az átruházott hatáskörök felsorolását a rendelet melléklete helyett célszerű magában a rendeletben szabályozni. A rendelet több mellékletét is aktualizálni kell.
Csomor János Oktatási, Sport és Ügyrendi Bizottság elnöke: Változásból adódóan szükséges a rendelet módosítása. Az Oktatási, Sport és Ügyrendi Bizottság megtárgyalta a rendelettervezetet, a szükséges módosításokat indokoltnak találja és egyhangúan a Képviselő-testületnek elfogadásra javasolja.

Kovácsné Tősér Zsuzsanna Egészségügyi, Szociális és Családvédelmi Bizottság elnöke: Az Egészségügyi, Szociális és Családvédelmi Bizottság megtárgyalta a rendelettervezetet és egyhangúan a Képviselő-testületnek elfogadásra javasolja.

Dr. Olajos Gyula képviselő: Elmondja, hogy többen keresték meg azzal kapcsolatosan, hogy hogyan lehetséges, hogy több év után megszűnt a méltányossági közgyógyellátásuk, holott továbbra is rászorulók. A megsegítésük végett indult ez a mostani kezdeményezés, az egy főre jutó havi jövedelemhatár emelésével. Megköszöni a megértő, támogató hozzáállást.
Gergely Zoltán polgármester: Sok embernek, akiknek magas a gyógyszerszámlája, segítenek ezzel a változtatással. Teljes egészében önkormányzati finanszírozású. Az elbírálás módja nem változik, csak az összeghatár. Megállapítja, hogy további hozzászólás nincs. Szavazásra bocsátja a rendelettervezetet. Megállapítja, hogy a Képviselő-testület egyhangúlag, 8 igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 43/2013. (XII.13.) önkormányzati rendelete a szociális igazgatásról és szociális ellátásokról szóló 7/2006. (III.31.) rendelet módosításáról

A rendelet a jegyzőkönyv mellékletét képezi. 

7. napirend: A gyermekek védelméről szóló 14/2003. (VI.26.) rendelet módosítása 
Gergely Zoltán polgármester: Átadja a szót Dr. Gábris Emese jegyzőnek, hogy tegye meg beajánlását.
Dr. Gábris Emese jegyzőnek: A gyermekvédelmi rendelet módosítását is az indokolja, mint a szociális rendeletét. A módosítás eredményeként 2014. január 01-től a rendkívüli gyermekvédelmi támogatás beolvad az önkormányzati segélybe, ezért a rendeletből az erre vonatkozó szabályozást hatályon kívül kell helyezni. Így a helyi rendeletben pénzbeli ellátásként egyedül a tankönyvtámogatás marad meg. Javasolja, hogy a tankönyvtámogatás iránti kérelmeket tárgyév szeptember 01. és október 31. napja közötti időszakban lehessen benyújtani, ugyanis a 3 hónapos beadási határidő indokolatlanul hosszú, elnyújtja az eljárást és a kifizetési időszakot, október 31-ig pedig az egyetemeken és főiskolákon is megtörténik a beiratkozás és megvásárlásra kerülnek a tankönyvek, jegyzetek. Célszerű lenne a rendeletben rögzíteni, hogy a támogatás a jászárokszállási lakó- vagy tartózkodási hellyel rendelkező diákoknak jár, valamint a tankönyvekről kiállított számla összege legalább az adható támogatás összegét érje el.
Csomor János Oktatási, Sport és Ügyrendi Bizottság elnöke: Itt is a változásból adódóan szükséges a rendelet módosítása. Az Oktatási, Sport és Ügyrendi Bizottság megtárgyalta a rendelettervezetet és egyhangúan a Képviselő-testületnek elfogadásra javasolja.

Kovácsné Tősér Zsuzsanna Egészségügyi, Szociális és Családvédelmi Bizottság elnöke: Nagy eredménynek tartja, hogy az Önkormányzat még a felsőoktatásban tanulókat is tudja támogatni, hiszen ezt nagyon sok településen nem tudják biztosítani. Az Egészségügyi, Szociális és Családvédelmi Bizottság megtárgyalta a rendelettervezetet és egyhangúan a Képviselő-testületnek elfogadásra javasolja.

Gergely Zoltán polgármester: Szintén nagy eredménynek tartja, hogy 417 tanulónak tudtak 2.117.000,- Ft-ot tankönyvtámogatásként kifizetni. Az esélyegyenlőségért mindig tenni is kell, nem csak beszélni róla. Szavazásra bocsátja a rendelettervezetet. Megállapítja, hogy a Képviselő-testület egyhangúlag, 8 igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 44/2013. (XII.13.) önkormányzati rendelete a gyermekek védelméről és a gyermekek pénzbeni és természetbeni ellátásáról szóló 14/2003. (VI.26.) rendelet módosításáról

A rendelet a jegyzőkönyv mellékletét képezi. 

8. napirend: A köztemetőről és temetkezésről szóló 4/2006. (II.10.) rendelet módosítása
Gergely Zoltán polgármester: Felkéri Dr. Gábris Emese jegyzőt a napirend beajánlására.

Dr. Gábris Emese jegyzőnek: A temetőkről és a temetkezésről szóló törvény 2014. január 01-ei hatállyal bevezetik a szociális temetés intézményét. Ismerteti a szociális temetés lényegét. A temetőkről és a temetkezésről szóló törvény kimondja, hogy a köztemető fenntartója, azaz az önkormányzat a köztemetőben a koporsós temetések számára szociális parcellát, urnás temetések számára szociális temetkezési helyet jelöl ki. Vallási közösség tulajdonában lévő köztemetőben az önkormányzat a kijelölést megelőzően kikéri a temető fenntartójának, azaz a vallási közösségnek a véleményét. Szociális parcellában kizárólag szociális temetés végezhető. A szociális temetés esetén az elhunyt ravatalozása, búcsúztatása a sírnál is megtörténhet. Mivel a temető a Római Katolikus Egyházközség tulajdonában áll, ezért megkeresték a Római Katolikus Plébániát a kijelölés kérdésében. A Plébánia a XVI/a. parcellát javasolta szociális parcellaként kijelölni a koporsós és urnás temetések részére. A temetőt üzemeltető Selena Kft. vezetőjével történő egyeztetést követően a szociális temetésre hant nélküli parcella előírását, valamint a sírnál történő ravatalozást javasolják a rendeletben szabályozni. A rendeletben mindezeken kívül hatályon kívül kell helyezni, illetve módosítani azon §-okat, melyek a temetkezésről szóló törvény vagy a végrehajtási rendelet rendelkezéseit ismétlik meg. A rendelet 1. számú mellékletét hatályon kívül kell helyezni, ez az Egyházközség temetőszabályzatát tartalmazza, melyet nem kell rendeletben szabályozni, ugyanis ez a temető tulajdonosának belső szabályzata. A 2. számú melléklete tartalmazza a XVI. parcellában kijelölt köztemetőben a sírhely megváltási és újraváltási díjakat, melyek összege 10.000,-Ft/ 1 sírhely 2006. decembere óta. A temető üzemeltetőjével egyeztetve javasolják, hogy mivel ezek a díjak 2006. óta nem változtak, azonban a gazdasági helyzet és körülmények igen, 2014. január 01-től 13.000,- Ft-ban kerüljenek megállapításra.

Csomor János Oktatási, Sport és Ügyrendi Bizottság elnöke: Magasabb törvényi rendelkezésnek tettek eleget a rendelet módosításával. Az Oktatási, Sport és Ügyrendi Bizottság megtárgyalta a rendelettervezetet és egyhangúlag elfogadásra javasolta a Képviselő-testület felé.
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta a rendelettervezetet és egyhangúlag elfogadásra javasolta a Képviselő-testület felé. 
Kovácsné Tősér Zsuzsanna Egészségügyi, Szociális és Családvédelmi Bizottság elnöke: Az Egészségügyi, Szociális és Családvédelmi Bizottság megtárgyalta a rendelettervezetet és egyhangúlag elfogadásra javasolta a Képviselő-testület felé. 
Gergely Zoltán polgármester: Megállapítja, hogy a Képviselő-testület egyhangúlag, 8 igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 45/2013. (XII.13.) önkormányzati rendelete a köztemetőről és temetkezésről szóló 4/2006. (II.10.) rendelet módosításáról

A rendelet a jegyzőkönyv mellékletét képezi.  

9. napirend: A helyi hulladékgazdálkodási tervezésről szóló 17/2004. (VI.27.) önkormányzati rendelet hatályon kívül helyezése
Gergely Zoltán polgármester: Átadja a szót Dr. Gábris Emese jegyzőnek, hogy tegye meg beajánlását.

Dr. Gábris Emese jegyzőnek: A régi hulladékgazdálkodási törvény helyi hulladékgazdálkodási terv kidolgozását írta elő. Ennek megfelelően fogadta el a Képviselő-testület 2004-ben a helyi hulladékgazdálkodási tervezésről szóló önkormányzati rendeletet. 2013. január 01-től lépett hatályba az új hulladéktörvény, amely a közszolgáltató és az OHÜ feladatává teszi a hulladékgazdálkodási terv elkészítését. 2013. január 01-től a jogszabály megszüntette a települési önkormányzatok helyi hulladékgazdálkodási terv készítésére vonatkozó kötelezettségét és felhatalmazását, ezért javasolja a 17/2004. (VI.27.) önkormányzati rendeletet hatályon kívül helyezni.

Csomor János Oktatási, Sport és Ügyrendi Bizottság elnöke: Magasabb törvényi előírás folytán a helyi rendelet okafogyottá vált. Az Oktatási, Sport és Ügyrendi Bizottság megtárgyalta a rendelettervezetet és egyhangúan a Képviselő-testületnek elfogadásra javasolja.
Gergely Zoltán polgármester: Elmondja, hogy nagyon nehéz megfelelni a sok új előírásnak, ami a hulladékgazdálkodás területén jelent meg. A Városgondnokság már rendelkezik közszolgáltatási engedéllyel, még OHÜ minősítés kell mellé. Ennek birtokában 2014. június 30-áig szállíthatja a hulladékot a Városgondnokság. A törvény arra is kitér, hogy csak nonprofit gazdálkodó társaság végezheti ezt a munkát 2014. június 30-a után. Sajnos, már most is ráfizetéses a hulladékszállítás.
Megállapítja, hogy a Képviselő-testület egyhangúlag, 8 igen szavazattal, ellenvélemény és tartózkodás nélkül elfogadta a tervezetet és megalkotta az alábbi rendeletet:

Jászárokszállás Város Önkormányzata Képviselő-testületének 46/2013. (XII.13.) önkormányzati rendelete a helyi hulladékgazdálkodási tervezésről szóló 17/2004. (VI.27.) önkormányzati rendelet hatályon kívül helyezéséről

A rendelet a jegyzőkönyv mellékletét képezi.  

10. napirend: JTT záró beszámoló jóváhagyása
Gergely Zoltán polgármester: A Jászsági Többcélú Társulás 2013. június 30-ával megszűnt jogutód nélkül. A megszűnésével kapcsolatos beszámolót megkapta az Önkormányzat. A Pénzügyi Iroda is áttekintette, megjegyzést nem fűzött hozzá, így a megküldött adatokat terjesztik elő elfogadásra.
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot. 
Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot Megállapítja, hogy a Képviselő-testület egyhangúlag 8 igen szavazattal, ellenszavazat és tartózkodás nélkül elfogadta a javaslatot és megalkotta az alábbi határozatot: 
206/2013. (XII.12.) határozat:

/A Jászsági Többcélú Társulás és intézményei 2013. évi költségvetése teljesítéséről szóló záró beszámoló jóváhagyásáról/

Jászárokszállás Város Önkormányzatának Képviselő-testülete (továbbiakban Képviselő-testület) az államháztartásról szóló 2011. évi CXCV. törvény 91.§-ában kapott felhatalmazás alapján a Jászsági Többcélú Társulás (továbbiakban Társulás) és intézményei 2013. évi költségvetése teljesítéséről szóló záró beszámoló elfogadásáról az alábbi határozatot alkotja:

I.

A költségvetési előirányzatok teljesítése

(1) A Képviselő-testület a Társulás 2013. évi költségvetése teljesítéséről szóló záró beszámolót az 1. sz. táblázatban foglaltaknak megfelelően

                                                          484 125 ezer Ft bevétellel

484 125 ezer Ft kiadással

            jóváhagyja.

A Képviselő-testület:

(2) a Társulás költségvetési előirányzatait, kiadásait jogcímenként, bevételeit forrásonként az 1., 1/a., 1/b., 1/c., 1/d., 1/da. sz. táblázatokban foglaltak szerint,

(3) a Jászsági Támogató Szolgálat bevételi és kiadási előirányzatainak teljesítését a 2. sz táblázatban foglaltak szerint,

(4) a Jászsági Családsegítő és Gyermekjóléti Szolgálat bevételi és kiadási előirányzatainak teljesítését a 3 sz. táblázatban, a TAMOP 5.3.1. sz. és a TAMOP 5.2.5. sz. pályázatok bevételi és kiadási előirányzatainak teljesítését 3/a. és 3/b. sz. táblázatokban foglaltak szerint,

(5) a Jászsági Óvodai Intézmény bevételi és kiadási előirányzatainak teljesítését az 4. sz. táblázatban foglaltak szerint,

(6) a Titkárság bevételi és kiadási előirányzatainak teljesítését az 5. és az 5/a. sz. táblázatban foglaltak szerint,

(7) a Társulás belső kezelésű feladatainak bevételi és kiadási előirányzatainak teljesítését a 6. sz. és 6/a. sz. táblázatban foglaltak szerint,

(9) a Társulás felhalmozási kiadási előirányzatainak teljesítését a 7. sz. táblázatban foglaltak szerint jóváhagyja.

II.

Állami támogatásokkal kapcsolatos elszámolások

(1) A Képviselő-testület megállapítja, hogy a Társulás 2013. évi feladataihoz az állami támogatásokat 1/b. táblázatban foglaltak alapján vette igénybe.

(2) A Képviselő-testület tudomásul veszi, hogy a Jászsági Támogató Szolgálat 2013. I. félévi működéséhez, a 2013. júniusi bérfinanszírozásához 2.181 ezer Ft-ot Jászberény Város Önkormányzata a Társulás jogutód számlájára átutal.

(3) A Képviselő-testület tudomásul veszi, hogy a Jászsági Támogató Szolgálat 2013. I. félévi működéséhez, a 2013. júniusi bérfinanszírozásához szükséges 795 ezer Ft MÁK különbözet Jászberény Város Önkormányzata részére megtérítésre kerül.

(4) A Képviselő-testület tudomásul veszi, hogy a Jászsági Óvodai Intézmény 2013. I. félévi működéséhez, a 2013. júniusi bérfinanszírozásához - 20.222 ezer Ft-ot - a 11/b. sz. táblázatban foglaltak szerinti önkormányzatok a Társulás jogutód számlájára átutalják.

(5) A Képviselő-testület tudomásul veszi, hogy a Jászsági Óvodai Intézmény 2013. I. félévi működéséhez, a 2013. júniusi bérfinanszírozásához szükséges MÁK különbözet Jászberény Város Önkormányzata részére 8.977 ezer Ft összegben megtérítésre kerül.

(6) A Képviselő-testület tudomásul veszi, hogy a Jászsági Óvodai Intézmény 2013. I. félévi működésének biztosításához lehívott, de igénybe nem vett étkezési támogatás - 7.956 ezer Ft - a 11/b. sz. táblázatban foglaltak szerint az érintett önkormányzatok részére átutalásra kerül.

(7) A Képviselő-testület tudomásul veszi, hogy a Jászsági Családsegítő és Gyermekjóléti Szolgálat 2013. I. félévi működésének biztosításához, a 2013. júniusi bérfinanszírozásához 8.290 ezer Ft-ot a 13. sz. táblázatban foglaltak szerint a Jászsági Szociális Szolgáltató Társulás a Társulás jogutód számlájára utalja.

(8)  A Képviselő-testület tudomásul veszi, hogy a Jászsági Családsegítő és Gyermekjóléti Szolgálat 2013. I. félévi működéséhez, a 2013. júniusi bérfinanszírozásához szükséges MÁK különbözet Jászberény Önkormányzata részére 2.883 ezer Ft megtérítésre kerül.

(9) A Képviselő-testület tudomásul veszi, hogy a MÁK által a 2012. decemberi bérkifizetésekre megelőlegezett, de 2013. július és augusztus hónapokban Jászberény Város Önkormányzatát terhelő - az ún. visszavont - támogatás 

· a Jászsági Támogató Szolgálatnál 434 ezer Ft, 

· a Jászsági Egységes Pedagógiai Szolgálatnál 130 ezer Ft, 

· a Jászsági Családsegítő és Gyermekjóléti Szolgálatnál 826 ezer Ft, 

· a Jászsági Óvodai Intézménynél 4.716 ezer Ft, 

· a Titkárságnál 506 ezer Ft - a társulási pénzmaradvány terhére - összesen  6 612 ezer Ft Jászberény Város Önkormányzata részére megtérítésre kerül.

III.

A 2013. évi önkormányzati befizetésekkel összefüggő rendelkezések 

(1)  A Képviselő-testület tudomásul veszi, hogy a Jászsági Családsegítő és Gyermekjóléti Szolgálat 2013. I. félévi működéséhez a 190 ezer Ft összegű hátralékot az érintett önkormányzatok az 1/da. sz. táblázatban foglaltak szerint, a Társulás jogutód számlájára átutalják.

(2) A Képviselő-testület tudomásul veszi, hogy a Jászsági Óvodai Intézmény 2013. I. félévi működéséhez az 1 679 ezer Ft összegű hátralékot az érintett önkormányzatok az 1/da. sz. táblázatban foglaltak szerint és a településenkénti elszámolás részeként a Társulás jogutód számlájára  átutalják.

(3) A Képviselő-testület tudomásul veszi, hogy a Társulás 2013. I. félévi működéséhez 

· a Titkárság 2013. I. negyedévi 395 ezer Ft összegű hátralékát, 

· a Titkárság munkáltatói intézkedéseinek 381 ezer Ft összegű hátralékát, 

· a Társulás 2013. II. negyedévi 1.755 ezer Ft összegű működési hátralékát

az érintett önkormányzatok a Társulás jogutód számlájára megfizetik.

(4)  A Képviselő-testület tudomásul veszi, hogy a Társulás 2013. I. félévi működéséhez befizetett önkormányzati többletek - 1.659 ezer Ft összegben - az érintett önkormányzatok részére az 1/da. sz. táblázatban foglaltak szerint visszautalásra kerülnek.

(5)  A Képviselő-testület tudomásul veszi, hogy a Jászsági Óvodai Intézmény 2013. I. félévi működésének biztosításához lehívott, de igénybe nem vett intézmény-működtetési támogatás 3.482 ezer Ft összegben az 1/b. sz. táblázatban foglaltak szerint az éves elszámolás elkészítéséig külön tartalékba kerül.

(6)  A Képviselő-testület tudomásul veszi, hogy a Jászsági Támogató Szolgálat 2013. I. félévi működéséhez biztosított 5.571 ezer Ft túlfinanszírozási összeget Jászberény Város Önkormányzata a társulás jogutód számlájára megfizeti.

(7)  A Képviselő-testület tudomásul veszi, hogy a Társulás Titkársága felújítására fordított összegének 2013. június 30-i nettó értékét, 8 753 ezer Ft-ot Jászberény Város Önkormányzata a Társulás jogutód számlájára megfizeti.

IV.

A Társulás pénzmaradványa terhére rendezendő kötelezettségek

(1) A Képviselő-testület tudomásul veszi, hogy a Társulás a 2013. I. félévi pénzmaradványa terhére 

· a KLIK Jászberényi Tankerülete részére a „Generali Simba” jogcímen 100 ezer Ft-ot,

· Katona Gabriella jogerős hagyatéki végzése jogcímén 197 ezer Ft-ot biztosít.

(2) A Képviselő-testület tudomásul veszi, hogy a Társulás a 2013. I. félévi pénzmaradványa terhére 

· a JÖSZ részére a 2013. évi működés támogatása jogcímen 429 ezer Ft-ot,

· Pusztamonostor Önkormányzata részére - a 2011. évi kamat visszafizetés jogcímén - 323 ezer Ft-ot, 

· Jásztelek Község Önkormányzata részére - JKI 2012. évi elszámolása jogcímen - 2 328 ezer Ft-ot,

· Jászágó Község Önkormányzata részére – normatíva különbözet címén - 450 ezer Ft-ot biztosít,

· Alattyán Község Önkormányzata részére – pótlólagosan benyújtott közmű számlák címén - 433 ezer Ft-ot biztosít,

· Jászberény Város Önkormányzata részére - a jelzőrendszeres házi segítségnyújtás 2013. I. félévi támogatás elmaradt kifizetése jogcímen - 250 ezer Ft-ot biztosít.

(3) A Képviselő-testület tudomásul veszi, hogy a Társulás a 2013. I. félévi pénzmaradványa terhére Jászberény Város Önkormányzata részére

· a Társulás által átadott dolgozók 2013. II. negyedévi személyi juttatás és közterhei jogcímen 2 980 ezer Ft-ot, 

· a Társulás megbízási szerződéssel foglalkoztatott dolgozói 2013. II. negyedévi személyi juttatás és közterhei jogcímen 1.817 ezer Ft-ot,

· a JTT és Jászberény Önkormányzata megállapodása alapján a Társulás megbízási szerződéssel foglalkoztatott dolgozói 2013. július és augusztusi személyi juttatás és közterhei jogcímen 838 ezer Ft-ot biztosít,

· a Társulás megbízási szerződéssel foglalkoztatott dolgozói 2013. szeptember és októberi személyi juttatás és közterhei jogcímen 1 143 ezer Ft-ot biztosít,

· elszámolási többletek, számla vezetési többletköltségek címén 539 ezer Ft-ot biztosít.

(4) A Képviselő-testület a Társulás 2013. I. félévi pénzmaradványa terhére az ÉAOP-3.1.4/A-09-2010-0002 azonosítószámú „Közösségi közlekedés fejlesztése a Jászságban” tárgyú projekt elszámolási maradványa jogcímen 24.281 ezer Ft-ot elkülönít. Az összeg felhasználására a beruházás lezárását követően az önkormányzati önerő és előlegek elszámolása után kerülhet sor.

(5) A Képviselő-testület a Társulás a 2013. I. félévi pénzmaradványa terhére az ÉAOP-3.1.4/A-09-2010-0002 azonosítószámú „Közösségi közlekedés fejlesztése a Jászságban” tárgyú projekthez kapcsolódóan - jó teljesítési garancia jogcímen - 3.003 ezer Ft-ot elkülönít. Az összeg felhasználására a garanciális határidő lejártát követően az érintett önkormányzatok döntésének megfelelően kerülhet sor.

(6) A Képviselő-testület a Társulás a 2013. I. félévi pénzmaradványa terhére a Leonardo projekt elszámolási maradványa jogcímen 3.453 ezer Ft-ot különít el.

(7) A Képviselő-testület tudomásul veszi, hogy a Jászsági Támogató Szolgálat 2013. évi maradványa - 4.278 ezer Ft összegben - Jászberény Város Önkormányzata részére a 13. sz. táblázatban foglaltak szerint visszautalásra kerül.

(8) A Képviselő-testület tudomásul veszi, hogy a Jászsági Családsegítő és Gyermekjóléti Szolgálat 2013. évi maradványa - 9 136 ezer Ft összegben - a Jászsági Szociális Szolgáltató Társulás részére a 13. sz. táblázatban foglaltak szerint visszautalásra kerül.

(9) A Képviselő-testület tudomásul veszi, hogy a Jászsági Óvodai Intézmény 2013. évi maradványa 768 ezer Ft összegben az érintett önkormányzatok részére a 13. sz. táblázatban foglaltak szerint visszautalásra kerül. 

(10) A Képviselő-testület tudomásul veszi, hogy a Társulás Titkársága elmaradt közműszámláinak összegét, 5.557 ezer Ft összegben Jászberény Önkormányzata részére megfizeti.

(11) A Képviselő-testület tudomásul veszi, hogy a Társulás 2013. évi pénzmaradványa 12.500 ezer Ft összegben az érintett önkormányzatok részére a 13. sz. táblázatban foglaltak szerint visszautalásra kerül.

(12) A Képviselő-testület hozzájárul, hogy a Társulás és intézményei 2013. évi záró elszámolásának pénzügyi rendezése az érintett önkormányzatok részére - a 13. sz. táblázatban foglaltak szerint - egyenlegezve, a kötelezettségeket és a jóváírásokat egymással szembe állítva történjen. 
V.

A 2013. évi pénzmaradvány megállapítása

(1) A Képviselő-testület a Társulás és kapcsolódó intézményei pénzmaradványát a 9., 9/a, 10., 10/a., 11., 11/a., 11/b, 11/c, 12., 12/a. sz. táblázatokban foglalt részletezettséggel hagyja jóvá.

(2) A Képviselő-testület egyetért azzal, hogy a Társulás és intézményeinél kezelt feladatok kötelezettségekkel nem terhelt maradványát – lakosság arányosan – az önkormányzatok részére át kell utalni.

VI.

Társulási vagyon mérlegének megállapítása

(1) A Képviselő-testület az államháztartásról szóló 2011. évi CXCV. törvény 91.§ (2) bekezdésében hivatkozott mérlegeket 1-13. sz. táblázatokban foglalt tartalommal határozza meg.

(2) A Képviselő-testület a Társulás 2013. június 30-ai állapot szerinti vagyonát 14. sz. táblában foglalt mérlegben szereplő adatok alapján 379.155 ezer Ft-ban állapítja meg.

VII.

Jelen határozattal a Jászsági Többcélú Társulás 2013. évi költségvetési előirányzatainak megállapításáról szóló 4/2013. (II.7.) sz. költségvetési határozat, valamint az azt módosító 59/2013. (VI.28.) sz. társulási határozatok hatályukat vesztik.
Határidő: azonnal

Felelős: polgármester

Erről értesülnek:

1. Polgármesteri Hivatal 5100 Jászberény, Lehel vezér tér 18.

2. Pénzügyi Iroda Helyben

3. Irattár.
11. napirend: JTT volt tagönkormányzatai tulajdonközösségének megszüntetése
Gergely Zoltán polgármester: Az előterjesztésben a Társulás tárgyiasult vagyonáról van szó összesen 19 millió forint értékben. A Pénzügyi Iroda is áttekintette, megjegyzést nem fűzött hozzá, így a megküldött adatokat terjesztik elő elfogadásra. Az összes tárgyi vagyon Jászberény város használatában van. Az előterjesztés „A” változata szerint a megszűnést követően megmaradó 12,8 millió Ft értékű osztatlan közös vagyont Jászberény Város Önkormányzata 50%-os, azaz 6,4 millió Ft értéken megvásárolja. Jászberény Város Önkormányzata a közös osztatlan vagyon fennmaradó részét, 6,4 millió Ft-ot a Jászság Egészségéért Alapítvány javára felajánlja és támogatásként a részére átutalja. Az előterjesztés „B” változata alapján a 18 tagönkormányzat megállapodik abban, hogy a Társulás osztatlan közös vagyonának rendezése külön megállapodás keretében történik. A második lehetőségre nem sok esély van. Az „A” változat elfogadását javasolja. A Jászság Egészségéért Alapítvány a kórház fejlesztéséért, működtetéséért tesz nagyon sokat. 
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést és az „A” változattal egyhangúlag elfogadásra javasolta a határozati javaslatot. 
Gergely Zoltán polgármester: Hozzászólás, észrevétel nincs. Szavazásra bocsájtja határozati javaslatot. Megállapítja, hogy a Képviselő-testület egyhangúlag, 8 igen szavazattal, ellenszavazat és tartózkodás nélkül elfogadta az „A”  változatnak megfelelően a javaslatot és megalkotta az alábbi határozatot:

207/2013. (XII.12.) határozat:

/A Jászsági Többcélú Társulás volt tagönkormányzatai tulajdonközössége megszüntetéséről/  

Jászárokszállás Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 42.§ (5) bekezdése alapján a 2013. június 30. napján jogutód nélkül megszűnt Jászsági Többcélú Társulás volt tagönkormányzatai tulajdonközössége megszüntetéséről az alábbi határozatot alkotja:

Jászárokszállás Város Önkormányzatának Képviselő-testülete az e határozat mellékleteként csatolt, a Jászsági Többcélú Társulás volt tagönkormányzatai tulajdonközössége megszüntetéséről szóló megállapodást és a benne foglalt vagyonátadásokat elfogadja, és ezzel egyidejűleg felhatalmazza Jászárokszállás Város Polgármesterét a megállapodás aláírására. 

Határidő: 2013. december 15.

Felelős: Gergely Zoltán polgármester

Erről értesülnek:

1. Polgármesteri Hivatal 5100 Jászberény, Lehel vezér tér 18.

2. Pénzügyi Iroda Helyben

3. Irattár.
12. napirend: Döntés villamos energia beszerzéssel kapcsolatos 
közbeszerzési eljárás fajtájáról

Gergely Zoltán polgármester: Átadja a szót Bakainé Magyari Melinda műszaki irodavezetőnek.

Bakainé Magyari Melinda műszaki irodavezető: Jászárokszállás Város Önkormányzata közvilágítás, villamos energia, illetve az intézményei villamos energia vásárlás tekintetében kíván közbeszerzési eljárást indítani. Lehetőség szerint ezt egy eljárás keretében kívánja az Önkormányzat megvalósítani.  A beszerzési becsült nettó költség összesen 23.504.000,- Ft. A tervezett beszerzés meghaladja a közbeszerzési értékhatárt, amely árubeszerzés esetén nettó 8 millió Ft, ezért a közbeszerzésekről szóló törvény szerinti közbeszerzési eljárás lefolytatása szükséges, így hirdetmény nélküli tárgyalásos eljárás lebonyolítását javasolják. A közbeszerzést lebonyolító cég meghívásos eljárás keretén belül kerül kiválasztásra. Minimum 3 cég kerül megkeresésre.

Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a hirdetmény nélküli tárgyalásos eljárás lebonyolításáról szóló határozati javaslatot. 

Gergely Zoltán polgármester: Hozzászólás, észrevétel nincs. Szavazásra bocsájtja a határozati javaslatot. Megállapítja, hogy a Képviselő-testület egyhangúlag, 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

208/2013. (XII.12.) határozat:

/Döntés villamos energia beszerzéssel kapcsolatos közbeszerzési eljárás fajtájáról/

Jászárokszállás Város Önkormányzatának Képviselő-testülete támogatja a villamos energia beszerzésére irányuló közbeszerzési eljárás megvalósítását és jóváhagyja a hirdetmény nélküli tárgyalásos közbeszerzési eljárás megindítását, egyben megbízza Gergely Zoltán polgármestert az eljárás lefolytatásával kapcsolatos intézkedések megtételével.

Felelős: Gergely Zoltán polgármester.

Határidő: azonnal

Erről értesül:
1./ Műszaki Iroda Helyben



2./ Pénzügyi Iroda Helyben



3./ Irattár.

13. napirend: Döntés a gréder beszerzéssel kapcsolatos közbeszerzési eljárás fajtájáról

Gergely Zoltán polgármester: Átadja a szót Bakainé Magyari Melinda műszaki irodavezetőnek.

Bakainé Magyari Melinda műszaki irodavezető: A Nemzeti Agrárszaktanácsadási, Képzési és Vidékfejlesztési Intézet által meghirdetett tanyafelújítási programon a város 10.000.000 Ft-ot nyert pályázatával. A projekt célja a külterületi utak karbantartása. A beruházási költség összesen: 11.170.920,-Ft. A tervezett eszközbeszerzés az előbbi előterjesztéshez hasonlóan meghaladja a közbeszerzési értékhatárt, amely árubeszerzés esetén nettó 8 millió Ft, ezért a közbeszerzésekről szóló törvény szerinti közbeszerzési eljárás lefolytatása szükséges, így javasolják a hirdetmény nélküli tárgyalásos eljárás lebonyolítását. A közbeszerzést lebonyolító cég meghívásos eljárás keretén belül kerül kiválasztásra. Minimum 3 cég kerül megkeresésre.

Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Gergely Zoltán polgármester: Hozzászólás, észrevétel nincs. Szavazásra bocsájtja a határozati javaslatot. Megállapítja, hogy a Képviselő-testület egyhangúlag, 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

209/2013. (XII.12.) határozat:

/Döntés a gréder beszerzéssel kapcsolatos közbeszerzési eljárás fajtájáról/ 
Jászárokszállás Város Önkormányzatának Képviselő-testülete támogatja a „Külterületi utak karbantartása Jászárokszálláson” című projekt megvalósulását és ennek keretében gréder munkagép beszerzését. 

A Képviselő-testület jóváhagyja a hirdetmény nélküli tárgyalásos közbeszerzési eljárás megindítását, egyben megbízza Gergely Zoltán polgármestert az eljárás lefolytatásával kapcsolatos intézkedések megtételével.

Felelős: Gergely Zoltán polgármester.

Határidő: azonnal

Erről értesül:
1./ Műszaki Iroda Helyben



   2./ Pénzügyi Iroda Helyben


3./ Irattár.

14. napirend: „Jászság Egészségéért” Alapítvány alapító okirata 

módosításának jóváhagyása

Gergely Zoltán polgármester: Az Önkormányzat a „Jászság Egészségéért” Alapítvány egyik alapítója. A vezetője is jászárokszállási lakos. A Szent Erzsébet Kórház Nonprofit Közhasznú Kft-t költségvetési intézménnyé alakították át és így a Kft., mint gazdasági társaság megszüntetésre került. Ennek megfelelően az alapító okiratban a kórház megnevezését  és egyéb technikai jellegű  adatokat módosítani szükséges.

Csomor János Oktatási, Sport és Ügyrendi Bizottság elnöke: Technikai jellegű módosítások miatt szükséges elvégezni a módosítást.  Az Oktatási, Sport és Ügyrendi Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Gergely Zoltán polgármester:  Hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

210/2013. (XII.12.) határozat:

/A „Jászság Egészségéért” Alapítvány alapító okirata módosításának jóváhagyásáról/

Jászárokszállás Város Önkormányzatának Képviselő-testülete a „Jászság Egészségéért” Alapítvány alapító okiratának módosítását és a határozat mellékletét képező, 2013. szeptember 03. napján kelt, módosításokkal egységes szerkezetbe foglalt alapító okiratát jóváhagyja.

A Képviselő-testület felhatalmazza Gergely Zoltán polgármestert az alapító okirat aláírására.

Határidő: 2013. december 31.

Felelős: polgármester.

Erről értesülnek:   1./ „Jászság Egészségéért” Alapítvány 5100 Jászberény, Szelei út 2.

      2./ Irattár.

15. napirend: Gyöngyösi Városi Televízió támogatása

Gergely Zoltán polgármester: Az új kábelszolgáltató, az Invitel nem vette fel a Gyöngyösi Városi Televízió adását a műsorcsomagjába, mert IP alapú elosztást végez és ez bonyolítja a bekerülést. Az Önkormányzat, a Gyöngyösi Városi Televízió és az Invitel kábelszolgáltató tárgyalása eredményes volt. fognak kerülni az Invitel műsorelosztó hálózatára, így a jászárokszállási nézők is nézhetik a Gyöngyösi Városi Televízió adását. Azonban ez nem csak városunkban, hanem az 57-es körzetszámmal rendelkező településeken is látható lesz. A felkerülés költsége 608.000,-Ft + ÁFA, összesen bruttó 772.160,-Ft. Ezt a költséget a Gyöngyösi Városi Televízió nem tudja vállalni, ezért támogatási kérelemmel fordult az Önkormányzathoz. Ezen egyszeri összeg kifizetésével már januárban látható a Gyöngyösi Városi Televízió adása, amelyben Jászárokszállás városát érintő helyi hírek is szép számban helyet kapnak.
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Kovácsné Tősér Zsuzsanna képviselő: Örömének ad hangot, hogy sikeresek voltak a tárgyalások. Érdeklődik, hogy az Invitel mely csomagjában lesz benne ez a szolgáltatás, mert sokan csak az alapcsomagot vették meg. Érdeklődik, hogy ez jelent-e plusz költséget későbbiekben az előfizetőknek.
Gergely Zoltán polgármester: Elmondja, hogy az előfizetőknek semmilyen többletköltséggel nem jár az új csatorna megjelenése. Reméli, hogy a szolgáltatás több csomagban is elérhető lesz az előfizetőknek. A tárgyalások befejezése után tájékoztatni fogják a lakosságot erről. Köszönetét fejezi ki Bakos Róbert úrnak, az Invitel egyik vezető beosztású jászárokszállási lakosának, hogy sikerült ezt a kísérleti jellegű adást elérni. További hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag,8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

211/2013. (XII.12.) határozat:

/A Gyöngyösi Városi Televízió Nonprofit Közhasznú Kft. támogatásáról/

Jászárokszállás Város Önkormányzatának Képviselő-testülete a 2013. évi költségvetés tartalékalapjának terhére támogatást nyújt a Gyöngyösi Városi Televízió Nonprofit Közhasznú Kft-nek (székhelye: 3200 Gyöngyös, Eszperantó u. 6/A.) az Invitel műsorelosztó hálózatára való felkerülés költségének megfizetéséhez 772.160,-Ft, azaz Hétszázhetvenkettőezer-egyszázhatvan forint összegben.

A Gyöngyösi Városi Televízió Nonprofit Közhasznú Kft. a támogatás összegének rendeltetésszerű felhasználásáról 2014. január 31. napjáig az Önkormányzat felé elszámolni köteles az alábbi módon: a számla eredeti példányára a Kft. rávezeti: „Felhasználva Jászárokszállás Város Önkormányzata …./2013. (XII.12.) határozatában biztosított támogatás terhére.”. Az így záradékolt számla eredeti példányának megküldésével számol el a Kft. az Önkormányzat felé.

A Képviselő-testület felhatalmazza a polgármestert a szükséges intézkedések megtételére.

Határidő: 2014. január 31.

Felelős: Kft. ügyvezetője

16. napirend: Jászárokszállási Szentháromság Római Katolikus Plébánia támogatása


Gergely Zoltán polgármester: Minden évben az egyházközség az általános iskolai tanulóknak karácsonyi rajzpályázatot hirdet meg. Erre irányuló kérelmében a gyerekek díjazására 25.000,- Ft-ot kér a Római Katolikus Plébánia saját forrásának kiegészítésére. Javasolja, hogy ez évben is támogassák a pályázatot. Ezeket a díjakat karácsonykor adják át a gyermekek részére a templomban.

Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot.
Gergely Zoltán polgármester: Megállapítja, hogy hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület, egyhangúlag 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

212/2013. (XII.12.) határozat:

/Jászárokszállási Szentháromság Római Katolikus Plébánia támogatásáról rajzpályázathoz/

Jászárokszállás Város Önkormányzatának Képviselő-testülete a 2013. évi költségvetés tartalékalapja terhére 25.000,-Ft, azaz Huszonötezer forint támogatást nyújt a Jászárokszállási Szentháromság Római Katolikus Plébániának az egyházközség által meghirdetett karácsonyi rajzpályázat pályaműveinek jutalmazásához.

A Plébánia a támogatás összegének rendeltetésszerű felhasználásáról 2013. december 20. napjáig az Önkormányzat felé elszámolni köteles az alábbi módon: a számla eredeti példányára rávezeti: „Felhasználva Jászárokszállás Város Önkormányzata …./2013. (XII.12.) határozatában biztosított támogatás terhére.”. Az így záradékolt számla eredeti példányának megküldésével számol el a Plébánia az Önkormányzat felé.

A Képviselő-testület felhatalmazza a polgármestert a szükséges intézkedések megtételére.

Határidő: azonnal

Felelős: polgármester

Erről értesül:   1./Jászárokszállási Szentháromság Római Katolikus Plébánia


          
2./ Pénzügyi Iroda Helyben


       
3./ Irattár.

17. napirend: Déryné Vegyeskar Közhasznú Egyesület támogatás
Gergely Zoltán polgármester: A Déryné Vegyeskar az Árokszállási Téli Estéken adventi hangversenyt tart a Jászárokszállási Szentháromság Templomban. Ezért a fellépésért térítést nem kérnek, csupán az autóbusz költségeinek finanszírozását kérik adomány formájában az Önkormányzattól.

Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot.

Gergely Zoltán polgármester: Megállapítja, hogy kérdés, vélemény nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, 8 igen szavazattal, ellenszavazat és tartózkodás nélkül elfogadta és megalkotta az alábbi határozatot:

213/2013. (XII.12.) határozat:

/Déryné Vegyeskar Közhasznú Egyesület részére adomány biztosításáról útiköltséghez/

Jászárokszállás Város Önkormányzatának Képviselő-testülete a 2013. évi költségvetés tartalékalapjának terhére 15.000,-Ft, azaz Tizenötezer forint összegű adományt biztosít a Déryné Vegyeskar Közhasznú Egyesületnek (székhelye: 5100 Jászberény, Lehel vezér tér 33., adószáma: 18835728-1-16) az Árokszállási Téli Esték 2013. december 14-i adventi  hangverseny autóbusz költségének finanszírozásához.

Az Egyesület az adománnyal való elszámolásnak eleget tesz azzal, hogy a hangversenyt megtartja.

A Képviselő-testület felhatalmazza a polgármestert a szükséges intézkedések megtételére.

Határidő: 2013. december 14.

Felelős: polgármester

Erről értesül:  1./ Déryné Vegyeskar Közhasznú Egyesület 5100 Jászberény, Lehel vezér tér 33.

                        2./ Pénzügyi Iroda


            3./ Irattár.

18. napirend: Gergely Zoltán polgármester jutalmának megállapítása

Gergely Zoltán polgármester: Átadja a szót Drapos Béláné alpolgármesternek. 

Drapos Béláné alpolgármester: Felkéri Csomor János képviselőt, hogy ajánlja be a határozati javaslatot.
Csomor János Oktatási, Sport és Ügyrendi Bizottság elnöke: A Jászárokszállási Polgármesteri Hivatalban és az Önkormányzat intézményeiben dolgozók 2013. évi munkájuk elismeréseként jutalomban részesülnek. Ez jó alkalom Gergely Zoltán Polgármester Úr munkájának elismerésére is. A Szervezeti és Működési Szabályzatról szóló önkormányzati rendelet alapján a polgármester jutalmazására, egyéb juttatásaira az Oktatási, Sport és Ügyrendi Bizottság tesz javaslatot a Képviselő-testületnek. A jogszabályok által meghatározott keretek között javasolja a polgármester jutalmazását, tekintettel elért eredményeire. Felsorolja a Polgármester Úr tevékenységének főbb területeit és eredményeit. Jó együttműködés, eredményes munka 
tapasztalható a köztisztviselők, a hivatali apparátus részéről, amely azt eredményezi, hogy a Hivatal munkatársai valóban a közt, a várost szolgálják. Polgármester Úr Jászárokszállás város működőképességének fenntartásában és folyamatos fejlődése érdekében kiemelkedő munkát végzett. A 2013. évben Gergely Zoltán Polgármester Úr éves munkáját elismerve azt javasolja, hogy bruttó 960.000,-Ft összegű jutalomban részesítse a Képviselő-testület.
Petró Géza Pénzügyi és Városfejlesztési Bizottság elnöke: A Pénzügyi és Városfejlesztési Bizottság megtárgyalta az előterjesztést, egyetért a polgármester jutalmazásával és egyhangúlag elfogadásra javasolta a határozati javaslatot. 
Drapos Béláné alpolgármester: Szavazásra bocsátja a határozati javaslatot. Megállapítja, hogy a Képviselő-testület 7 igen szavazattal, 1 tartózkodással, ellenszavazat nélkül elfogadta és megalkotta az alábbi határozatot:
214/2013. (XII.12.) határozat:

/Gergely Zoltán polgármester jutalmának megállapításáról/

Jászárokszállás Város Önkormányzatának Képviselő-testülete a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény 4/A.§ (1) bekezdése alapján a 2013. évben Gergely Zoltán polgármestert bruttó 960.000,- Ft, azaz Kilencszázhatvanezer forint jutalomban részesíti, egyidejűleg eddigi kiemelkedő színvonalú munkáját megköszöni és további tevékenységéhez sok sikert kíván.

A Képviselő-testület felkéri a jegyzőt, hogy a fenti jutalom számfejtéséről, kifizetéséről 2013. december 13-ig gondoskodjon.

Felelős: jegyző

Határidő: 2013. december 13.

Erről értesülnek: 1./ Gergely Zoltán polgármester

    2./ Pénzügyi Iroda

    3./ Irattár.

19. napirend: Oktatási, Sport és Ügyrendi Bizottság beszámolója átruházott hatáskörben hozott döntésről (Petőfi Művelődési Ház SZMSZ)

Gergely Zoltán polgármester: Átadja a szót Csomor János képviselőnek. 

Csomor János Oktatási, Sport és Ügyrendi Bizottság elnöke: A Petőfi Művelődési Ház szervezeti és működési szabályzatát a Bizottság hagyta jóvá. Azóta az intézmény alapító okirata módosításra került a szakfeladatok változása miatt, amely módosítások átvezetése szükségessé teszik az SZMSZ módosítását. Az SZMSZ kötelező tartalmi elemeit az államháztartásról szóló törvény végrehajtásáról szóló Korm. rendelet sorolja fel, melyeket a módosítás során beépítették az SZMSZ-be. A Bizottság tárgyalta és egyhangúan elfogadta a Petőfi Művelődési Ház módosított SZMSZ-ét.
Gergely Zoltán polgármester: Megállapítja, hogy a Képviselő-testület egyhangúlag tudomásul vette a Bizottság tájékoztatóját. Megállapítja, hogy a napirendi pontok végére értek. Bejelentések megtételére ad lehetőséget.

Drapos Béláné alpolgármester: 2013. december 14-én 13. alkalommal kerül megrendezésre az Önkormányzat által az Idősek Karácsonya. Egyre többen jönnek el a rendezvényre, közel 350-400 fő vesz részt a rendezvényen, melyre szeretettel hívja képviselőtársait.
 Gergely Zoltán polgármester: Mindenkinek áldott, békés karácsonyt és boldog új évet kíván. Megköszöni a részvételt és bezárja az ülést.
Jegyzőkönyv lezárva: 2013. december 12. 14 óra 35 perckor
Kmf.

     Gergely Zoltán 





              Dr. Gábris Emese 
       polgármester        

